Ποδηλατικό Καρναβάλι

To Ποδηλατικό Καρναβάλι διοργανώνεται κάθε Τσικνοπέμπτη στη Θεσσαλονίκη, με στόχο το πάντρεμα της παράδοσης του Καρναβαλιού, με την αναβίωση της παράδοσης του ποδηλάτου στην Ελλάδα.

Η σατιρική θεματολογία του έχει σχέση με το Ποδήλατο & τη Βιώσιμη Κινητικότητα, την Οικολογία & το Περιβάλλον, την Κοινωνία, την Πολιτική και την Επικαιρότητα.

Στο Ποδηλατικό Καρναβάλι πραγματοποιείται μια μεγάλη παρέλαση μεταμφιεσμένων ποδηλατιστών, με θεματικές ομάδες και αποκριάτικα άρματα συμβολικού και σατυρικού χαρακτήρα, συνοδευόμενα από τον Βασιλιά Καρνάβαλο. Μετά την παρέλαση ακολουθεί ένα ξέφρενο γλέντι για όλη την πόλη, με ζωντανή μουσική, dj set, προβολές, γαϊτανάκι, ξυλοπόδαρους, πυροτεχνήματα, δρώμενα, άφθονο κρασί, φαγητό και άλλες εκπλήξεις, ενώ γίνεται και η παραδοσιακή καύση του Βασιλιά Καρνάβαλου.

Το Καρναβάλι/Αποκριά παραδοσιακά βασίζεται στις αρχαίες Διονυσιακές και στις νεώτερες Ρωμαϊκές γιορτές, ενώ σημαίνει αποχή από το κρέας. Την Τσικνοπέμπτη γίνεται μεγάλο φαγοπότι για την προετοιμασία της νηστείας της Σαρακοστής. Το Ποδηλατικό Καρναβάλι την Τσικνοπέμπτη θέλει συμβολικά να προτείνει την αποχή από την κουλτούρα του αυτοκινήτου. Θέλουμε να περάσουμε το μήνυμα: ΝΑΙ στο ΠΟΔΗΛΑΤΟ! Η λύση για την υγεία και τη σωματική μας άσκηση, το περιβάλλον και τη ρύπανση, την οικονομική κρίση και την απεξάρτηση μας από το πετρέλαιο, για την βελτίωση του κυκλοφοριακού και την ποιότητα ζωής.

Το Ποδηλατικό Καρναβάλι καλεί συλλογικότητες από όλη την Ελλάδα να επικοινωνήσουν ώστε να συμμετέχουν με την δική τους θεματική ομάδα καρναβαλιστών και μη-μηχανοκίνητων αρμάτων, στέλνοντας το δικό τους μήνυμα.

Το Ποδηλατικό Καρναβάλι αυτο-οργανώνεται από μια ομάδα ενεργών πολιτών και υποστηρίζεται από διάφορες συλλογικότητες.

Το σλόγκαν του Ποδηλατικού Καρναβαλιού είναι: "ΣΕ ΑΥΤΟ ΤΟ ΚΑΡΝΑΒΑΛΙ ΚΑΝΟΥΜΕ ΠΕΤΑΛΙ!"

 Ιστορικό 
Τις προηγούμενες χρονιές το Ποδηλατικό Καρναβάλι παρουσίασε:
 2014 "Το Φαγοπότι της Εξουσίας και τους Φυλακισμένους Πολίτες της" με Βασιλιά Καρνάβαλο την εξουσία που τα τρώει στο τραπέζι, ενώ οι πολίτες “εξουσιαστήκαμε” μπαίνοντας στα κελιά μας με στολές φυλακισμένων. Άνεργοι, απλήρωτοι, μικρο-επαγγελματίες, μετανάστες, ομοφυλόφιλοι, άστεγοι, ελεύθεροι κατασκηνωτές, πεζοί & ποδηλάτες, οροθετικοί, καλλιτέχνες, διαδηλωτές, ζώα για σφαγή…
 2013 “Ό,τι Λάμπει Δεν είναι Χρυσός”, με τον Βασιλιά Καρνάβαλο Μίδα, τους Χρυσοθήρες, τους Χρυσοδρέπανους Χάρους από την Χαλκιδική, οι οποίοι μετέτρεπαν ότι άγγιζαν σε ποδηλατικά άρματα “Ράβδους Χρυσού”, υπενθυμίζοντας την ματαιότητα ενός μη ωφέλιμου ορυκτού, που καταστρέφει δάση, γη, αέρα και νερό για την εξόρυξη του. Οι “Λιγνιτο-λάγνοι” από την Κοζάνη, συνέχιζαν το φετίχ της παραγωγής ενέργειας από ένα ορυκτό που σκοτώνει.
 2012 “Ο Τσολιάς, η Μέρκελ και τα Λουκάνικα Φρανκφούρτης” σε μια σχέση μίσους και πάθος, μοιράζαν “Ευρώ-σοκολατάκια” γιατί λεφτά υπάρχουν και ποδηλατικά άρματα “Υποβρύχια που Γέρνουν”.
 2011 “Ο Αλί Μπαμπά και οι 40 κλέφτες” με το αντίστοιχο άρμα της “Βουλής των Ελλήνων”, το “Άγαλμα Καραμανλή που ψάχνει την θέση του”, ποδηλατικά άρματα “Ποδήλατο στο... Αστικό, Τρένο, Τραμ, Μετρό” για τις συνδυαστικές μετακινήσεις.
 2010 "Ο Λευκός Πύργος - Πάρκινγκ Αυτοκινήτων”, ένα άρμα για μια χρήσιμη αλλαγή χρήσης μιας αυτοκινητούπολης. Το άρμα “Ποδηλατόδρομος πάνω από το ΙΧ” δείχνοντας έναν ποδηλατόδρομο που περνάει πάνω από παρανόμως σταθμευμένο Ι.Χ. Την ομάδα μεταμφιεσμένων “Η Νύφη του Θερμαϊκού” με νύφες στολισμένες με σκουπίδια κατευθείαν από τον μολυσμένο Θερμαϊκό μας.

 Συμμετοχές σε άλλα Καρναβάλια 
Τον Ιανουάριο του 2011 σε συνεργασία με τον Πολιτιστικό και Περιβαλλοντικό Σύλλογο Καστοριάς “Σπασμένο Ρόδι”, το Ποδηλατικό Καρναβάλι συμμετείχε στο Καστοριανό Καρναβάλι “Ραγκουτσάρια” με τις “Νύφες του Θερμαϊκού και της Λίμνης” ζητώντας καθαρότερα νερά αντίστοιχα.

Το 6ο Ποδηλατικό Καρναβάλι 2015 αφιερώθηκε στην μνήμη της Ελένη Τσαδήλα (Νένη), την ψυχή του Συλλόγου "Σπασμένο Ρόδι" Καστοριάς. Μιας πολύ σημαντική προσωπικότητα, για το περιβάλλον, τον πολιτισμό και την κοινωνία, που χάθηκε πρόωρα από καρκίνο.

 Εξωτερικοί σύνδεσμοι 
 Επίσημη Σελίδα: www.bikecarnival.gr 

 Παραπομπές 

Κατηγορία:Διοργανώσεις στην Ελλάδα
Κατηγορία:Πολιτισμός στη Θεσσαλονίκη